Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2019/C 325/09)

Šo paziņojumu publicē saskaņā ar Komisijas 2018. gada 17. oktobra Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMA APSTIPRINĀŠANU

“Valdepeñas”

Atsauces numurs: PDO-ES-A0051-AM02

Paziņojuma datums: 24.7.2019.

APSTIPRINĀTĀ GROZĪJUMA APRAKSTS UN PAMATOJUMS

1. Maksimālās ražas grozījums (produkta specifikācijas 5. punkts un vienotā dokumenta 1.5.2. punkts)

Apraksts un pamatojums

Norādi par maksimālo ražu no hektāra groza šādi:

— baltogu šķirnes: 8 000 kg/ha un 56,00 hl/ha,

— sarkanogu šķirnes: 7 500 kg/ha un 52,50 hl/ha.

Ja ir reģistrēts, ka vīndārziem rit pirmais un otrais gads pēc potēšanas, ražu nedrīkst izmantot ar ACVN “Valdepeñas” apzīmētu vīnu ražošanai.

Vīndārzos ar vīnogulājiem, kuriem rit trešais gads pēc potēšanas, maksimālā pieļaujamā raža no hektāra ir šāda:

— baltogu šķirnes: 3 750 kg/ha un 26,25 hl/ha,

— sarkanogu šķirnes: 3 000 kg/ha un 21,00 hl/ha.

Ja šīs ražas tiek pārsniegtas, nekādu attiecīgā zemesgabala vīnogu ražas daļu nedrīkst izmantot ar CVN “Valdepeñas” apzīmētu vīnu ražošanai.

Grozījuma pamatojums. Raža, kas izmantojama ar cilmes vietas nosaukumu “Valdepeñas” apzīmētas produkcijas iegūšanai, Spānijā ir viena no zemākajām maksimālajām ražām no hektāra. Pēdējo gadu agrotehniskā prakse ražu no hektāra ir palielinājusi, galvenokārt pateicoties apūdeņošanas ieviešanai lielākajā daļā esošo vīndārzu un tam, ka pārveidotas tradicionālās vīndārzu ierīkošanas sistēmas, kad vīnkoku vainagu apgrieza kausveidā, un īstenota pāreja uz vīnogulāju audzēšanu uz špalerām, kā arī jaunu šķirņu ieviešanai; līdz ar to ir radusies nepieciešamība pielāgot maksimālo ražu no hektāra atbilstoši pašreizējai vīnogu audzēšanas situācijai apgabalā, lai labāk saskaņotu ar ražošanu apkārtējos apgabalos.

2. Laikapstākļu nosacīti gada maksimālās ražas grozījumi (produkta specifikācijas 8. punkts; vienotais dokuments paliek bez grozījumiem)

Apraksts un pamatojums

Produkta specifikācijai ir pievienots šāds teksts:

Starpnozaru apvienība ar cilmes vietas nosaukumu “Valdepeñas” apzīmētās produkcijas ražošanai katru gadu var grozīt 5. iedaļā ievietoto norādi par maksimālo ražu no hektāra, taču tā, lai maksimālās ražas pieaugums no hektāra nepārsniegtu 10 % no ražas, kas noteikta 5. iedaļā, t. i., 8 800 kg no hektāra baltogu šķirnēm un 8 250 kg no hektāra sarkanogu šķirnēm. Līdzīgā kārtā starpnozaru apvienība “Valdepeñas” cilmes vietas nosaukuma produkcijas ražošanai atkarībā no attiecīgajā ražas gadā valdošajiem apstākļiem var samazināt maksimālo pieļaujamo produkcijas apjomu par 10 % no 5. iedaļā noteiktās ražas no hektāra, t. i., 7 200 kg no hektāra baltogu šķirnēm un 6 750 kg no hektāra sarkanogu šķirnēm.

Ievērojot šos ierobežojumus, starpnozaru apvienība ar cilmes vietas nosaukumu “Valdepeñas” apzīmētās produkcijas ražošanai katrā vīna ražas gadā laikapstākļu dēļ var noteikt ne vairāk kā 10 % rezervi pārprodukcijai, t. i., 9 680 kg no hektāra baltogu šķirnēm un 9 075 kg no hektāra sarkanogu šķirnēm. Laikapstākļu dēļ iegūto pārprodukciju nedrīkst laist tirgū kā vīnu, kas apzīmēts ar CVN “Valdepeñas”.

Grozījuma pamatojums. Ar pašreizējām audzēšanas sistēmām, kas ir uzlabojušas augu attīstības norises, labos gados nokrišņu daudzuma un saules spīdēšanas ilguma ziņā vīnogulāju lapotnes masa ļauj šādam vīnogu daudzumam pienācīgi nogatavoties, nemazinoties to kvalitātei. Tas ir tāpēc, ka šādos apstākļos vīnogulājiem ir pareiza veģetācijas perioda norise.

VIENOTS DOKUMENTS

1. Produkta nosaukums

“Valdepeñas”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

5. Augstas kvalitātes dzirkstošais vīns

4. Vīna vai vīnu apraksts

BALTVĪNS

Ārējais izskats

Bāli dzeltens ar zaļganu vai dzintara nokrāsu. Raudzēts mucā: salmu dzeltens ar zeltainiem vai zaļganiem toņiem. Macerācija oglekļa dioksīda vidē: gaiši dzeltena krāsa ar zaļganiem vai dzintara toņiem. Izturēts ozolkoka mucā: salmu dzeltens ar zeltainiem vai zaļganiem toņiem. Crianza: dzeltena krāsa ar dzintara toņiem un zeltainām nokrāsām.

Aromāts

Tīru un svaigu pirmējo aromātu buķete un vidēji stipri izteikta augļainuma smarža. Izturēts mucā: daudzveidīgs aromāts ar viegli izteiktām īpašām niansēm, ko rada izturēšana mucā. Macerācija oglekļa dioksīda vidē: tīri un svaigi pirmējie aromāti un diezgan stipri izteikta augļainuma smarža. Izturēts ozolkoka mucā: daudzveidīgs aromāts ar viegli izteiktām īpašām niansēm, ko rada izturēšana mucā. Crianza: vidēji intensīvs aromāts ar dažādām niansēm – sākot no vaniļas līdz grauzdējumiem piemītošām notīm.

Garša

Maiga, viegla un augļaina, tās struktūra līdzsvarota. Raudzēts mucā un izturēts ozolkoka mucā: maiga, līdzsvarota, pilnestīga un paliekoša. Macerācija oglekļa dioksīda vidē: maiga, viegla un augļaina, līdzsvarota struktūra. Crianza: maiga, līdzsvarota un pilnestīga; vidēji ilgi paliekoša pēcgarša.

Vispārīgās analītiskās īpašības Maksimālais kopējais spirta saturs (tilp. %) 11 Minimālais faktiskais spirta saturs (tilp. %) 11 Minimālais kopējais skābums 4 grami uz litru (izteikts vīnskābē) Maksimālais gaistošais skābums (miliekvivalentos uz litru) 10 Maksimālais kopējais sēra dioksīda saturs (miligramos uz litru) 180

SĀRTVĪNS

Ārējais izskats

Rozā krāsa ar sarkanās un violetās nokrāsas toņiem.

Aromāts

Vidēji intensīvs aromāts, tīrs, svaigs un augļains, ar sarkanaugļu sugu ogu notīm.

Garša

Labi izteikta garša, kas atgādina sarkanaugļu sugu ogas; vidēji augsta skābuma pakāpe.

Vispārīgās analītiskās īpašības Maksimālais kopējais spirta saturs (tilp. %) 11,5 Minimālais faktiskais spirta saturs (tilp. %) 11,5 Minimālais kopējais skābums 4 grami uz litru (izteikts vīnskābē) Maksimālais gaistošais skābums (miliekvivalentos uz litru) 10 Maksimālais kopējais sēra dioksīda saturs (miligramos uz litru) 180

SARKANVĪNS, MUCĀ RAUDZĒTS SARKANVĪNS, SARKANVĪNS, KAS IEGŪTS AR VĪNOGU MACERĀCIJU OGLEKĻA DIOKSĪDA VIDĒ, OZOLKOKA MUCĀ IZTURĒTS SARKANVĪNS

Ārējais izskats

Purpursarkana ķirškrāsa, vīna ietērps tīrs, spīdīgs un samērā blīvs. Izturēts mucā: ķirškrāsa ar granātābola toņiem, vīna ietērps tīrs, spīdīgs un samērā blīvs. Macerācija oglekļa dioksīda vidē: ķirškrāsa ar violetiem toņiem, vīna ietērps tīrs un samērā blīvs. Izturēts ozolkoka mucā: ķirškrāsa ar granātābola vai violetiem toņiem, vīna ietērps samērā blīvs.

Aromāts

Intensīvs, atgādina nogatavojušās sarkanaugļu ogas, aromāta nianses raksturīgas šķirnēm, no kurām vīns iegūts. Izturēts mucā: tīri vidējas intensitātes sarkanaugļu ogu aromāti un viegli izteiktas mucai piemītošas aromāta nianses. Macerācija oglekļa dioksīda vidē: tīri un svaigi pirmējie aromāti un vidēji stipri izteikta augļainuma smarža. Izturēts ozolkoka mucā: daudzveidīgs aromāts ar viegli izteiktām īpašām niansēm, ko rada izturēšana mucā.

Garša

Gaļīga, sausa, līdzsvaroti izteikta tanīnu ietekme, vidēji augsts skābums un patīkama pēcgarša. Izturēts mucā: tīri vidējas intensitātes sarkanaugļu ogu aromāti un viegli izteiktas mucai piemītošas aromāta nianses. Macerācija oglekļa dioksīda vidē: garša stipra, augļaina un līdzsvarota. Izturēts ozolkoka mucā: garša maiga, līdzsvarota, pilnestīga un paliekoša.

Vispārīgās analītiskās īpašības Maksimālais kopējais spirta saturs (tilp. %) 12,5 Minimālais faktiskais spirta saturs (tilp. %) 12,5 Minimālais kopējais skābums 4 grami uz litru (izteikts vīnskābē) Maksimālais gaistošais skābums (miliekvivalentos uz litru) 10 Maksimālais kopējais sēra dioksīda saturs (miligramos uz litru) 150

TRADICIONĀLAIS SARKANVĪNS

Ārējais izskats

Tīra sarkani violeta granātābolu krāsa.

Aromāts

Ar pirmējām aromāta niansēm, dzidrs, augļains un ar vidēji izteiktu aromāta intensitāti.

Garša

Nobaudot mutē jūtama mēreni izteikta tanīnu ietekme; garša sabalansēta ar spirta un skābuma saturu, paliekoša.

Vispārīgās analītiskās īpašības Maksimālais kopējais spirta saturs (tilp. %) 12 Minimālais faktiskais spirta saturs (tilp. %) 12 Minimālais kopējais skābums 4 grami uz litru (izteikts vīnskābē) Maksimālais gaistošais skābums (miliekvivalentos uz litru) 10 Maksimālais kopējais sēra dioksīda saturs (miligramos uz litru) 150

DZIRKSTOŠAIS VĪNS

Ārējais izskats

Toņi bāli vai zeltaini un spīdīgi. Sīki un paliekoši burbulīši.

Aromāts

Tīras un vidēji stipri izteiktas augļainuma nianses.

Garša

Pilnmiesīga un līdzsvarota.

— CO2 pārspiediens (20 °C temperatūrā): virs 3,5 atmosfērām.

— Attiecībā uz parametriem, kas nav definēti, ievēro īstenošanas tiesību aktu noteikumus.

Vispārīgās analītiskās īpašības Maksimālais kopējais spirta saturs (tilp. %) 11 Minimālais faktiskais spirta saturs (tilp. %) 11 Minimālais kopējais skābums 4 grami uz litru (izteikts vīnskābē) Maksimālais gaistošais skābums (miliekvivalentos uz litru) 10 Maksimālais kopējais sēra dioksīda saturs (miligramos uz litru)

CRIANZA, RESERVA UN GRAN RESERVA SARKANVĪNS

Ārējais izskats

Crianza: intensīva ķiršsarkana krāsa vai saldo ķiršu krāsa ar purpursarkaniem toņiem. Reserva: granātsarkana krāsa ar okera toņiem, tīra un nesabiezināta, ar vidēji līdz stipri izteiktu intensitāti. Gran Reserva: rubīnsarkans ar terakotas toņiem, ar vidēji līdz stipri izteiktu intensitāti.

Aromāts

Crianza: tīrs, spēcīgs, intensīvs, nogatavojušos augļu aromāts un īpašas nianses, ko rada izturēšana mucā. Reserva: intensīvs nogatavojušos augļu un garšvielu aromāts, piemīt arī īpašas nianses, ko rada izturēšana pudelēs. Gran Reserva: intensīvs, daudzveidīgs garšvielu aromāts, piemīt arī īpašas nianses, ko rada laba izturēšana pudelēs.

Garša

Crianza: intensīva garša, patīkama uz aukslējām, ar nogatavojušos augļu aromātu, ar labi izteiktu tanīnu ietekmi, pēcgarša vidēji ilgi paliekoša. Reserva: intensīvs nogatavojušos augļu un garšvielu aromāts, piemīt arī īpašas nianses, ko rada izturēšana pudelēs. Gran Reserva: bagātīga, samtaina, labi noapaļota un harmoniska, ilgi paliekoša pēcgarša.

Vispārīgās analītiskās īpašības Maksimālais kopējais spirta saturs (tilp. %) 12,5 Minimālais faktiskais spirta saturs (tilp. %) 12,5 Minimālais kopējais skābums 4 grami uz litru (izteikts vīnskābē) Maksimālais gaistošais skābums (miliekvivalentos uz litru) 10 Maksimālais kopējais sēra dioksīda saturs (miligramos uz litru) 150

5. Vīndarības metodes

a) Galvenās vīndarības metodes

Īpašā vīndarības metode

Baltvīnu fermentācijas temperatūra jāuzrauga – tā nedrīkst pārsniegt 18 °C. Ja vīnogas macerē kopā ar miziņām, macerācija jāpaveic 1–6 dienu laikā, bet fermentācijas temperatūra var sasniegt 25 °C.

Sārtvīniem vīnogu macerācijas ilgums ir 12–48 stundas, bet temperatūrai jābūt zemākai par 25 °C. Izmanto statisko misas dekantēšanas metodi ar lēnu fermentāciju, kas ilgst vismaz piecas dienas kontrolētā temperatūrā zem 18 °C.

Sarkanvīnu misai vīnogu macerācija ar miziņām ilgst vismaz 48 stundas kontrolētā temperatūrā zem 28 °C.

Pēc atdalīšanas un presēšanas fermentācija turpinās bez miziņām kontrolētā temperatūrā, kas nav augstāka par 25 °C.

b) Maksimālā raža

Baltogu šķirnes

8 000 kg vīnogu no hektāra

Baltogu šķirnes

56,00 hektolitri no hektāra

Sarkanogu šķirnes

7 500 kg vīnogu no hektāra

Sarkanogu šķirnes

52,50 hektolitri no hektāra

Baltogu šķirnes trešajā gadā pēc vīnogulāju potēšanas

3 750 kg vīnogu no hektāra

Baltogu šķirnes trešajā gadā pēc vīnogulāju potēšanas

26,25 hektolitri no hektāra

Sarkanogu šķirnes trešajā gadā pēc vīnogulāju potēšanas

3 000 kg vīnogu no hektāra

Sarkanogu šķirnes trešajā gadā pēc vīnogulāju potēšanas

21 hektolitrs no hektāra

6. Noteiktais ģeogrāfiskais apgabals

Apgabals atrodas uz dienvidiem no Ciudad Real provinces, un tajā ietilpst šādu pašvaldību teritorija:

Valdepeñas, Santa Cruz de Mudela, Moral de Calatrava, Alcubillas, San Carlos del Valle, Torrenueva, kā arī daļa šādu pašvaldību teritorijas: Alhambra, Granátula de Calatrava, Montiel, Torre de Juan Abad.

7. Galvenās vīna vīnogu šķirnes

‘VERDEJO’

‘AIREN’

‘CABERNET SAUVIGNON’

‘SYRAH’

‘TEMPRANILLO – CENCIBEL’

‘MACABEO – VIURA’

8. Saiknes apraksts

Ražošanas apgabalā, kur valda sauss kontinentālais klimats un kurā augsnes pārsvarā ir kaļķainas un ar zemu organiskās vielas saturu, rada vīnogulājiem ūdens stresu, tādējādi no tiem iegūst mazāku ražu, bet labi nogatavojušās vīnogas. Kaļķainās augsnēs (ar augstu pH – no 7,5 līdz 8,5) augu sakņošanās ar lielu pretestību nesastopas; tās arī atstaro saules gaismu, bet dienā uzkrātais saules siltums naktī tajās labi saglabājas. Šādi apstākļi veicina labi strukturētu, daudzveidīgu un elegantu sarkanvīnu ražošanu.

Kad vasara tuvojas nogalei, augstā temperatūra pazeminās, ļaujot vīnogām ienākšanās beidzamajā posmā nogatavoties lēnāk, un tas veicina polifenolu savienojumu attīstību un aromātu saglabāšanos.

9. Būtiski papildu nosacījumi (iepakošana, marķēšana, citas prasības)

Tiesiskais regulējums

Valsts tiesību aktos.

Papildu nosacījumu veids

Papildu nosacījumi attiecībā uz marķēšanu.

Nosacījuma apraksts

Ar aizsargāto cilmes vietas nosaukumu “Valdepeñas” apzīmēto augstas kvalitātes dzirkstošo vīnu etiķetēs drīkst izmantot apzīmējumus “Premium” un “Reserva”.

Saite uz produkta specifikāciju

http://pagina.jccm.es/agricul/paginas/comercial-industrial/consejos_new/pliegos/modificacion_Pliego_Condiciones_2019_Valdepenas.pdf

(1) OV L 9, 11.1.2019., 2. lpp.